**Lähis-Ida äge respiratoorne sündroom** ehk **MERS** on loomadel ja inimestel esinev äge viiruslik nakkushaigus, mille põhjustajaks peetakse respiratoorse sündroomiga Lähis-Ida koroonaviirust.

Nakkusetekitajad ja nakatunud
-----------------------------

 *Pikemalt artiklis Respiratoorse sündroomiga Lähis-Ida koroonaviirus*
*In vitro* uuringute põhjal on võimalik järeldada, et respiratoorse sündroomiga Lähis-Ida koroonaviirus võib nakatada nii sigu, ahve, nahkhiiri kui ka üksküürkaameleid.

Arvatakse, et viirusnakkusele on vastuvõtlikud ka primaadid, jänesed, kodukitsed, lambad, hobused jmt loomad.

Eksperimentaalselt on uurijatel õnnestunud viirusega nakatada makaake (tulemus: kerge kliiniline haigus), valgetups-marmosette (tulemus: MERS-i raskemapoolsed vormid) ja kaameleid (tulemus: kerge riniit).

Pole selge, mis täpselt toimub nende loomade organismis pärast viirusega nakatumist.

### Nahkhiired ja nende rakuliinid

Respiratoorse sündroomiga Lähis-Ida koroonaviiruse reservuaariks peetakse Saudi Araabias *Taphozous perforatus* ning Ghanas, Saksamaal, Itaalias, Madalmaades, Rumeenias, Lõuna-Aafrikas, Tais ja Ukrainas *Pipistrellus* spp, *Nycteris* spp nahkhiiri ja/või inimest, kuid kindlad tõendid, et just nemad inimesi ja/või teisi loomi nimetatud viirusega nakatavad, seni veel pole.

*In vitro* on MERS-CoV nakkusele vastuvõtlikud ka *Rousettus*, *Rhinolophus*, *Myotis* ja *Carollia* nahkhiirte rakuliinid.

### Üksküürkaamelid

Alimuddin Zumla, David S Hui ja Stanley Perlmani poolt 3. juunil 2015 avaldatud seminarimaterjalide kohaselt on viiruse peremeesorganismiks mitmed üksküürkaamelid (*Camelus dromedarius*) ja nende kaudu, kas otseselt või kaudselt, nakatuvad ka inimesed, kuid täpne viiruse ülekandemehhanism on teadmata.

Nakatumine inimestel
--------------------

Täpne MERS-CoV põhjustatud viirusnakkuse levikutee ja reservuaarid on teadmata, oletatakse, et viirus võib levida loomalt-inimesele ja inimeselt-inimesele (võimalik ka, et uuesti loomale) õhu, piisknakkuse või otsese nahakontakti kaudu.

Nakatumise ärahoidmiseks ja haiguse leviku piiramiseks soovitatakse, ka kodustes majapidamistes, vältida kokkupuuteid üksküürkaamelitega, nakatunud pereliikmete kehavedelikega (suu- ja ninaeritistega ja roojaga) aga ka sööginõude ja kodutekstiilidega.

Viirus oli tuvastatud Katari ja Saudi Araabias elavate kaamelite piimas.

Lähikokkupuude (ka lähikontakt, meditsiinitöötajate vastuvõtul käimine, haiglad jms) ja kooselu ja/või koos töötamine MERS-nakkust (kliiniliselt kinnitatud juht) põdeva patsiendiga võib suurendada viirushaigusse nakatumise riski.

Arvatakse, et inimeselt inimesele levib viirus piisknakkusena aga võimalik, et ka näiteks perekonna siseselt ühise olme kaudu.

2013. aasta märtsis Araabia Ühendemiraatidest Saksamaale Schwabingi kliinikumi üle viidud 73-aastase mehe uriini (2691 RNA koopiat mL/kohta 13. päeval) – ja väljaheiteproovides (kuni 1031 RNA koopiat g/kohta 12. ja 16. päeval) oli viirus tuvastatav, kuid mitte vereproovis. Pole selge, kas nakatumine võib toimuda ka kokkupuutel MERS-i põdeva isiku väljaheidetega.

Inimeselt-inimesele nakatumist MERS-i on dokumenteeritud Inglismaal, Prantsusmaal, Tuneesias, Itaalias ja Saudi Araabias.

Teiseks inimeselt-inimesele nakatumise teeks peetakse haiglanakkust – arvatakse, et käimasolev 2015. aasta Lähis-Ida ägeda respiratoorse sündroomi puhang Lõuna-Koreas sai hoo sisse just meditsiinitöötajate läbi.

### MERS inimestel

Kuna respiratoorse sündroomiga Lähis-Ida koroonaviiruse täpset arengulugu ei teata, võib MERsiga seotud informatsioon sisaldada palju teaduslikult kinnitamata väiteid.

Uurijate arvates võib esineda nii

* nakkavat sümptomiteta (harilikult lastel);
* kerget vormi
* kui ka rasket vormi.

#### Laste MERS

Laste MERS-i kohta erialakirjandust napib. 11 nakatunud lapsest 9 olid asümptomaatilised ja sümptomeid esines tsüstilist fibroosi ja Downi sündroomi põdeval lapsel.

Lastel esineb uurijate arvates enamasti nakkava sümptoomitu vorm, kuid teatavate haiguslike seisundite kaasudes võib MERS ka neil surma esile kutsuda (teadaolevalt on üksikuid laste MERS-i surmajuhte esinenud).

### MERS-i haigustunnused (sümptomid)

Nakkuse oletatav inkubatsiooniperiood on 9–12 päeva (keskmiselt 3–15 päeva).

Haiguse täpsed sümptomid pole teada, kuid hospitaliseeritutel (kel MERS laboratoorselt kinnitatud) on haigus alanud kõrge palaviku, köha, õhupuuduse ning nohu ja kopsupõletikuga.

#### Riskirühmad

Saudi Araabia tervishoiuministeeriumi ametnikud on soovitanud 2013. aastal palverännak ehk hadži edasi lükata inimestel, kes kuuluvad alltoodud riskirühmadesse:

* rasedad;
* kuni 12-aastased lapsed;
* immuunpuudulikkusega inimesed, sealhulgas immuunsüsteemi talitlust pärssivat ravi saavad (elundi või luuüdi siirdamise järgselt jms) ja HIV-positiivsed isikud;
* inimesed, kes põevad selliseid kroonilisi haigusi nagu kroonilised kopsu-, südame- (sh südamepuudulikkus) neeruhaigused või ainevahetussüsteemi haigus (eeskätt diabeet);
* kasvajavastast ravi saavad patsiendid (onkoloogilised haiged);
* 65-aastased ja vanemad jt.

UpToDate's 2015. aastal avaldatud materjalide kohaselt osutusid 2013. aastal 22 riigist pärit 5235 täiskasvanud palveränduri nasofarünksi MERS-CoV skriiningu proovid PCR-meetodil, mis koguti rännaku ajal Mekasse, negatiivseks (3210 skriiniti enne ja 2025 pärast rännakut).

### MERS-i kliiniline pilt

MERS-CoV põhjustab sagedamini ülemiste ja harvemini alumiste hingamisteede nakkust ja täiskasvanu respiratoorse distressi sündroomi. Osadel haigetel on esinenud ka seedetrakti häireid (kõhulahtisus ja oksendamine). 

Kliinilisel pildil figureerivad ka perikardiit ja rasked neuroloogilised häired (segaduses olek, kooma, ataksia jm).

Väikelastele, eakatele ja immuunpuudulikkusega inimestele võivad Lähis-Ida äge respiratoorne sündroom ja selle tüsistused, kopsupõletik ja neerupuudulikkus eluohtlikud olla ja isegi surma põhjustada.

MERS-i haigusjuhu definitsioon
------------------------------

MTO väljastatud MERS-i haigusjuhu kirjeldus (seisuga 3.07.13) pakub välja mitu võimalikku diagnoosimisviisi:

Lähis-Ida ägeda respiratoorse sündroomi haigusjuht inimesel on äge, akuutne hingamisteede haiguslik seisund, mis on tõendatud kliiniliselt, radioloogiliselt ja histopatoloogiliselt, aga ka järgmiste juhtude korral:

* haigusjuht, mille puhul tekib kahtlus, kuid mida ei ole võimalik respiratoorse sündroomiga Lähis-Ida koroonaviiruse testi puudumisel kinnitada, ja ka võimalik juht, mille korral üksikproov on osutunud negatiivseks;

* juht, kus patsiendil on otsene võimalik lähikontakt (ka nakkusside) respiratoorse sündroomiga Lähis-Ida koroonaviiruse laboratoorse kinnituse ja diagnoosi saanud inimesega;

* respiratoorse sündroomiga Lähis-Ida koroonaviiruse mittelõplik laboratoorne analüüs, st proovi tulemus võib olla positiivne kuid ülejäänu ei ole kinnitust leidnud.

Lähis-Ida ägeda respiratoorse sündroomi haigusjuhtu võib kahtlustada ka Lähis-Ida riikide, kus viiruse levik on tõendamist leidnud, püsielanikel aga ka turistidel, kes 14 päeva enne haigestumist on nimetatud piirkonda külastanud.

Lähis-Ida ägeda respiratoorse sündroomi diagnoos loetakse kehtivaks ka MERS-CoV-i laboratoorse kinnituse saamisel.

Sarnaste haigustunnustega ülemiste hingamisteede nakkusega haigetel, kes on hiljuti reisinud Araabias, võidakse kahtlustada ka MERS-CoV põhjustatud viirusnakkust, selle välja selgitamiseks tehakse mitmeid kehavedelike laboratoorseid analüüse, soovituslikult RT-PCR (ingl *reverse transcription polymerase chain reaction*).

### MERS-i haigusjuhu definitsioon MTO, 2015

* kinnitatud MERS-i haigusjuhuks loetakse epidemioloogiliste arvutuste tarbeks isikut, kelle proovides on MERS-CoV tuvastatud laboratoorsete meetoditega tuvastatud, kliiniliste nähtude ja sümptomite olemasolust sõltumata;
* võimalik MERS-i haigusjuht, peks sisaldama järgmisi kriteeriume:
	+ palavikuga kulgev äga respiratoorne haigus, mida toetavad kliiniline, radiograafiline või histopatoloogiline parenhümaalse kopsuhaiguse leid (näiteks kopsupõletik või täiskasvanu respiratoorse distressi sündroom)

ja

* + otsene epidemioloogiline link kinnitatud MERS-i haigega ja MERS-CoV testimiseks puudub võimalus, või on see ühe mitteadekvaatse proovi korral negatiivne või mittelõplik

või

* + palavikuga kulgev äge hingamisteede haigus, mida toetavad kliiniline, radiograafiline või histopatoloogiline parenhümaalse kopsuhaiguse leid (näiteks kopsupõletik või täiskasvanu respiratoorse distressi sündroom)

ja

* + isik resideerib või on reisinud Lähis-Idas või riikides, kus teatakse, et MERS-CoV on üksküürkaamelite vahel tsirkuleerimas või kus on hiljuti esinenud inimeste nakatumist ja
	+ MERS-CoV proov ei ole lõplik

või 

* + esineb palavikuga äge respiratoorne haigus ja
	+ otsene epidemioloogiline link kinnitatud MERS-i haigega ja
	+ MERS-CoV proov ei ole lõplik.

MERS-i diagnoos
---------------

MERS-i kliiniline hinnang on ebausaldav.

RHK-10-s liigitatakse haigus muude viirushaiguste koosseisu täpsustamata koronaviirusnakkusena, mille diagnoosikood on [B34.2].

### Eristusdiagnoos

Diagnoosimiseks tuleks läbi viia eristusdiagnoos eraldamaks MERS-i teistest haigustest, nagu:

* gripp
* paragripiviiruse nakkus
* respiratoorse süntsütiaalse viiruse nakkus
* adenoviiruse nakkus
* rinoviiruse nakkus
* nakatumine teistesse koroonaviirsutesse, sh HC0V-OC43 ja HCoV-229E
* inimese metapneumoviiruse nakkus
* täiskasvanu respiratoorse distressi sündroom
* brutselloos.

Epidemioloogia ja riskipiirkonnad
---------------------------------



|  |
| --- |
| **MERS-i haigus- ja surmajuhud, aprill 2012 – juuli 2013** |
| **Riik ja/või piirkond** | **Juhud** | **Surmajuhud** | **Suremus(%)** |
| Prantsusmaa | 2 | 1 | 50% |
| Itaalia | 3 | 0 | 0% |
| Jordaania | 2 | 2 | 100% |
| Katar | 5 | 2 | 40% |
| Saudi Araabia | 90 | 44 | 48% |
| Tuneesia | 3 | 1 | 33% |
| Araabia Ühendemiraadid | 6 | 2 | 33% |
| Suurbritannia | 3 | 2 | 67% |
| **Kokku** | **114** | **54** | **47%** |
| *Allikas: CDC* |

Leviku avastuskohaks peetakse Araabiat ning sealt võis viirus, ka inimeste vahendusel, edasi kanduda paljudesse riikidesse.

Respiratoorse sündroomiga Lähis-Ida koroonaviiruse riskipiirkonnaks on, 2013 aasta I. poolaasta seisuga, arvatud järgmised Lähis-Ida riigid: Saudi Araabia, Katar, Jordaania, Araabia Ühendemiraadid ja naaberriigid: Bahrein, Kuveit, Iraak, Iisrael, Liibüa, Omaan, Süüria ja Jeemen.

23. maiks 2013 oli tuvastatud 44 laboratoorselt kinnitatud MERS-i haigusjuhtu.

2014. aasta MERS-i haiguspuhang Jiddah's
----------------------------------------

27. aprilli seisuga 2014 oli tervishoiuministeeriumi andmetel Saudi Araabias aprillikuu jooksul MERS-i surnud 39 inimest.

Enamik (168 proovist 49%) Jiddah' puhangu ajal nakatunuid olid King Fahd Hospitalis kontaktis nakatunud patsientidega või said nakkuse seal viibides (haiglanakkus).

2012. aasta märtsist alates kuni 2015. aasta 5. juunini haigestus maailmas MERS-i 1219 inimest, kellest vähemalt 449 suri.

2015. aasta MERS-i haiguspuhang Lõuna-Koreas
--------------------------------------------

 *Pikemalt artiklis 2015. aasta MERSi haiguspuhang Lõuna-Koreas*
Lõuna-Korea MERS-i puhangu 'indeksjuhuks' 2015. aasta mais osutus mees, kes oli hiljuti reisinud Bahreini, Araabia Ühendemiraatidesse, Saudi Araabiasse ja Katari.

Lõuna-Korea tervishoiuministeeriumi teatel on Lõuna-Koreas alates 20. mai 2015 haigestunud viirusega nakatunud haigega kontaktis olnud lähedased, külalised ja teda ravinud tervishoiutöötajad (kokku üheksa) ja surnud on 2.

7. juuni 2015 seisuga oli Lõuna-Koreas laboratoorselt kinnitatud 64 MERS-CoV-nakkuse haigusjuhtu, kellest 5 on surnud.

Haiguspuhangu tõttu oli suletud ligi 2900 lasteaeda ja kooli.

Esialgsetel andmetel levis viirus peamiselt haiglates patsientide, arstide ning haigeid külastanud pereliikmete seas ja meditsiiniamentnikud arvasid, et epideemiat ei tule.

Juuli lõpu seisuga loeti 2015. aasta MERS-i haiguspuhang Lõuna-Koreas lõppenuks.

### Üksikud MERS-i haigusjuhud maailmas 2015. aastal

#### Hiina

Hiina MERS-i juhus (mis on liidetud Lõuna-Korea juhtude tabelisse) nakatus isik viirusega kokkupuutel juba nakatunud sugulastega, kes palavikule vaatamata reisis Hiinasse.

#### Saksamaal

Ostercappelni haiglas suri koroonaviirushaiguse tekitatud tüsistustesse (arvatavasti hulgiorganpuudulikkus) 65-aastane sakslane, kes oli nakatunud veebruaris Abu Dhabit külastades.

#### Tai

Esimeseks MERS-i juhuks 2015. aasta juunis Tais osutus 75-aastane mees, kes reisis Omaanist Bangkokki.

Haigusjuhud (osaline)
---------------------

### Aprill 2012

Esmaseks kobarhaigestumiseks MERS-i peetakse Jordaanias 2012. aasta aprillis esinenud kobarhaigestumist raskekujulisse kopsupõletikku. Haigestusid 11 inimest, kaasa arvatud seitse meditsiiniõde, üks arst ja ühe õe vend. Novembri lõpus teatas MTO, et kahe seni tuvastamata haigusse surnud inimese proovid osutusid uue koroonaviiruse suhtes positiivseteks.

### 20. september 2012

60-aastane Saudi Araabia mees toimetati 13. juunil 2012 Dr. Soliman Fakeeh Hospitali erahaiglasse Jiddah's. Patsiendi haiguse lugu algas palaviku, köha, röga ja õhupuudusega juba 7 päeva varem. Patsiendi varasem haiguslugu ei sisaldanud viiteid kardiopulmonaal- või neeruhaiguse kohta, patsient ei olnud pikemaajaline ravimitarbija ja ei suitsetanud.

Patsiendi esmase läbivaatuse tulemused: vererõhk 140/80 mm/Hg, pulss 117 lööki/minutis, kehatemperatuur 38,3 °C, hingamissagedus 20 korda minutis.

1. haiglapäev: alustati ravi oseltamiviiri, levofloksatsiin, penitsilliinide kombinatsiooni piperatsilliin + tasobaktaami ja seenevastase aine mikafungiiniga. 

2. haiglapäev: patsient viidi üle intensiivraviüksusse, kus teda intubeeriti.

4. haiglapäev: alustati ravi beetalaktaamantibiootikumiga meropeneem, kuna 2. haiglapäeval võetud proovides tuvastati *Klebsiella pneumoniae* ja haiglasse sissevõtmisel omandatud rögaproovides tuvastati *Staphylococcus aureus*.

Vereproovid: 1. haiglapäeval oli vere valgeliblede arv peamiselt normis, välja arvatud neutrofiilide kõrge ja lümfotsüütide madal tase.

Rögaproovid: 1. haiglapäeva rögaproovide kaudse immunofluorestsents-uuringud osutusid negatiivseks A- ja B- gripiviiruste, paragripiviiruste 1–3, respiratoorse süntsütiaalse viiruse ja 
adenoviiruse suhtes.

11. haiglapäev (24. juuni 2012) : patsient suri progresseeruva hingamis- ja neerupuudulikkuse tagajärjel. Lahkamist ei sooritatud.
Surmapäeval kogutud trahhea aspiraadis tuvastati *Acinetobacter*.

### 22. september 2012

2. MERS-i haigusjuht: 40-aastane Katarist pärit mees. Patsient oli hiljuti (31. juulist kuni 18. augustini) viibinud Saudi Araabias. Patsiendil tekkis 3. septembril kergemakujuline respiratoorne haigus, mis eskaleerus kahepoolseks kopsupõletikuks. 9. septembril patsient Dohas ka hospitaliseeriti intensiivraviüksusse ja seisundi halvenedes toimetati õhuambulantsiga Londonisse.

### 4. november 2012

Eellugu: 9. oktoobril pöördus see patsient kõrge palaviku (38 kraadi) ja köhaga kohalikku erakliinikusse, kuna pildid olid korras siis saadeti ta koju.

10. oktoobril külastas ta põgusalt haigla erakorralise abi osakonda, kõik analüüsid olid normi piires ja ta lubati jälle koju, seekord määrati talle suukaudsed beetalaktaamanitbiootikumid tsefuroksiimi näol.

2 päeva hiljem pöördus patsient taas erakorralise abi osakonda murega süveneva õhupuuduse pärast. Rinnapiirkonna röntgenipilt tuvastas parema kopsusagara muutusi. Alustati ravi parenteraalselt manustatavate antibiootikumidega tseftriaksooni ja asitromütsiiniga ja viirusevastase ainega oseltamiviir.

13. oktoobril halvenes patsiendi seisund veelgi ja ta vajas erakorralist abi. Erakorralise abi üksuses teostati vajalikud protseduurid hingamise kergendamiseks ja vahetati antibiootikumid piperatsilliin + tasobaktaami ja lisaks veel linesoliidi ja ravi kortikosteroididega.

4. novembril lubati patsient koju.

Saudi Araabia tervishoiuminister teatas ProMED-maili vahendusel 4. novembril 2012 3. MERS-i juhust. 45-aastane patsient, elukutselt kehalise kasvatuse õpetaja, hospitaliseeriti ägeda hingamiselundkonna haigusega 12. oktoobril. Juurdunud 'kõvale' suitsetamisharjumusele lisaks olid patsiendil mitmed kroonilised haiguslikud seisundid, nagu II tüüpi diabeet (suukaudse medikamentoosse ravi all), atrofeerunud parem neer ja südame isheemiatõbi (mida püüti aasta tagasi operatsiooniga parendada). Järgnevate haiglapäevade jooksul patsiendi haigeolek süvenes, progresseeruv kopsupõletik ja neerupuudulikkus vajasid välist abi mehaanilise ventilatsiooni ja hemodialüüsi näol.

NCoV testid, mida tehti kolmes laboratooriumis, osutusid positiivseteks.

27. oktoobriks patsiendi seisund normaliseerus ja 4. novembril vabastati ta haiglast.

### 19. november 2012

Saudi Araabia tervishoiuminister teatas ProMED-maili vahendusel (arhiivinumber: 20121121.1418018) 4. MERS-i haigusjuhust

Patsient toimetati hingamisteede haigusega Ar-Riyāḑis asuvasse haiglasse. Kuna kahtlustati uue koroonaviiruse nakkust siis saadeti proovid nii Saudi Araabia kui ka Inglismaa laborisse ja need osutusid positiivseteks. Patsiendi haigus hoogustus ja ta suri neerupuudulikkusega.

### 23. november 2012

23. novembril teatas MTO kolmest uuest haigusjuhust, 1 Kataris ja 2 Saudi Araabias.

Katari meespatsient toimetati oktoobris raske hingamisteede haigusega Dohas asuvasse haiglasse ja edasi saadeti ta Saksamaale. Patsiendi laboratoorsete proovide tulemused olid uue koroonaviiruse suhtes positiivsed. Ta viibis haiglas ligi kuu aega, pärast hingamisteede ja neeruhaigusest tervenemist lasti ta 18. novembril haiglast välja.

Nn Saudi Araabia juhtudeks (6 ja 7) on ühe pere liikmed, kes olid suguluses 4. haigusjuhuna kirja läinud patsiendiga. Nimetatud 3 patsienti elasid eelnevalt ühes majas.<!*Index case*'iks peetakse 70 aasta vanust meest (haigusjuht nr 4) ja temalt said nakkuse tõenäoliselt ka tema kaks poega, kellest üks (haigusjuht nr 6) suri hulgiorganpuudulikkuse tulemusel. Ka neljandal selle perekonna liikmel ilmnesid sarnased sümptomid, kuid tema laboratoorsed proovid osutusid uue viiruse suhtes negatiivseks.-->

### 2016

Veebipõhise elektrooniline teavitussüsteemi ProMED-mail andmetel on 2016. aasta 27. jaanuari seisuga Saudi Araabias 1288 laboratoorselt kinnitatud MERS-CoV haigusjuhtu, sh 551 surmaga ja 733 tervenemisega lõppenud ja 4 käimasolevat haigusjuhtu, millele lisanduvad 3 asümptomaatilist haigusjuhtu.

MERS-CoV nakkuse tuvastamine
----------------------------

MERS-CoV viirust on võimalik rögaroovides 'välja kasvatada', kasutades ahvide neerurakke – Vero ja LLC-MK2 rakuliini rakke. Viiruseosakeste poolt esile kutsutud muutused on neis rakukultuurides tuvastatavad 1–2 nädala jooksul viiruse lisamisest.

Muutused ei ole aga spetsiifilised, parimal juhul saadakse aimu sellest, et tegemist võib olla viiruse poolt esile kutsutud muutustega. Kindlama tõendusmaterjali tarbeks tuleks teostada RT-PCR.

MERS-i ravi
-----------

MERS-i ravi seni puudub. MERS-i-patsient saab vastavalt sümptomitele nn toetavat ravi. Usutakse, et keha suudab enamikul haigetel viirusetõrjega toime tulla.

*In vitro* uuringutes on MERS-CoVi osakeste paljunemine inhibeeritud beetainterferoonravi korral.

Rakukultuurides (*in vitro*) on viiruse paljunemisvõime osutunud ebapiisavaks ribaviriini, immunosupressantide tsüklosporiini ja mükofenoolhappe, antipsühootilise aine kloorpromasiini, soole motoorikat pärssiva aine loperamiidi, malaariatõrjes kasutatava klorokviini ja viirusvastaste ainete kombinatsiooni lopinaviir+ritonaviir läheduses.

### Konvalestsentse seerumteraapia kliinilised katsetused

Ametlikult pole teatatud konvalestsentse seerumteraapia kliiniliste katsetuste tulemusi. Katsealustele tehakse hiljutisest viirushaigusest tervenenud MERS-i haigetelt võetud verega või sellest eraldatud komponentidega vereülekandeid ja uuritakse nende lisanduste toimet kehale.

### Patogeensus inimestel

#### Immunopatogeenes

Üksikud allikad on püüdnud seostada MERS-i hüpertsütokineemiaga, kuid tõendusmaterjalide vähesuse tõttu ei ole teooria päevakorral.

MERS-CoV ei ole suuteline märkimisväärselt viirusevastaste tsütokiinide interferoon α ja β ekspressiooni stimuleerima, kuid kutsus esile tuumori nekroosi faktor-α ja interleukiin-6 taseme tõusu.

Katsete põhjal kutsuvad viiruseosakesed nakatunud makrofaagides esile interleukiin-12, IFN-γ ja kemokiinide IP-10/CXCL-10, MCP-1/CCL-2, MIP-1α/CCL-3, RANTES/CCL-5 ja interleukiin-8 suurenenud ekspressiooni.

Nakatunud makrofaagid ekspresseerivad Peamise koesobivuskompleksi MHC klass I valke.

Tõvekindlus
-----------

Kuna viirus vajab rakku sisenemiseks retseptorit CD26, siis arvatakse, et selle retseptori puudumine ja või vastavasuunaline manipulatsioon võib ära hoida viiruse seondumise rakuga.

Vaktsiini võimalikkus
---------------------

Novavax Inc. teatas, et on välja töötanud võimaliku kandidaatvaktsiini, hoidmaks ära inimeste haigestumist MERS-viirushaigusse.

Ajaloolist
----------

*Anti-MERS-CoV* antikehi tuvastati Saudi Araabia üksküürkaamelite säilitatud vereseerumi proovides, mis pärinesid 1993. aastast, ja Araabia Ühendemiraatide kaamelite 2003. aasta proovidest.

Mitmed kaamelid imporditakse Saudi Araabiasse Ida-Aafrika regioonist. Ida-, Lääne- ja Põhja-Aafrika regioonidest pärinevad vereseerumiproovid olid MERS-CoV positiivsed juba 1992. aastast.

MERS-CoV, kes põhjustab inimestel Lähis-Ida ägedat respiratoorset sündroomi, avastati 2012. aasta septembris professor Ali Mohamed Zaki poolt.

MERS-CoV eraldati esmakordselt arvatavasti (on ka varasemaid teateid: 2012. aasta aprillikuu puhang *Zarga* s', Jordaanias, mis piirdus vast 13 nakatunuga) 2012. aasta juunis 60-aastase Saudi Araabia ärimehe hingamisteedest võetud proovides, tema suri kopsupõletiku ja neerupuudulikkuse tagajärjel.

Vaata ka
--------

* MVA-MERS-S

Viited
------

1. 1 2  Gulfaraz Khan, A novel coronavirus capable of lethal human infections: an emerging picture, Virology Journal 2013, doi:10.1186/1743-422X-10-66, (vaadatud 12.09.2013) (inglise keeles)
2. ↑  Alimuddin Zumla, David S Hui, Stanley Perlman, Middle East respiratory syndrome, 3. juuni 2015, www.thelancet.com,  1, (vaadatud 21.06.2015) (inglise keeles)
3. ↑  Dr. Stephen Berger, "SARS and MERS: Global Status", lk 30, 2015, GIDEON Informatics, Inc. Google'i raamatu (vaadatud 23.06.2015)
4. ↑  Alimuddin Zumla, David S Hui, Stanley Perlman,  Middle East respiratory syndrome, 3. juuni 2015, (vaadatud 23.06.2015)
5. ↑  American Society for Microbiology, New Coronavirus Has Many Potential Hosts, Could Pass from Animals to Humans Repeatedly, 11. detsember 2012
6. ↑  Rapid advice note on home care for patients with Middle East respiratory syndrome coronavirus (MERS-CoV) infection presenting with mild symptoms and management of contacts, 8. august 2013, (vaadatud 21.06.2015) (inglise keeles)
7. ↑  Prof Christian Drosten, MDc, Michael Seilmaier, MD, Victor M Corman jt, Clinical features and virological analysis of a case of Middle East respiratory syndrome coronavirus infection, 13. väljaanne, nr 9, lk 745–751, september 2013, (vaadatud 27.06.2015) (inglise keeles)
8. ↑  Matthew Cotten, PhDb, Simon J Watson, PhDb, Prof Paul Kellam, PhDb, Transmission and evolution of the Middle East respiratory syndrome coronavirus in Saudi Arabia: a descriptive genomic study, The Lancet, 382. väljaanne, nr 9909, 14–20 detsember 2013, lk 1993–2002, (vaadatud 21.06.2015) (inglise keeles)
9. ↑  Kenneth McIntosh, MD, Martin S Hirsch, MD, Anna R Thorner, MD, Middle East respiratory syndrome coronavirus
10. ↑  Middle East respiratory syndrome coronavirus in children, (vaadatud 26.06.2015) (inglise keeles)
11. 1 2  Terviseamet, Nakkushaiguste esinemine Eestis, (vaadatud 12.09.2013)
12. ↑  What Is MERS coronavirus? What is MERS-CoV?, 9. august 2013, (vaadatud 12.09.2013) (inglise keeles)
13. 1 2  Kenneth McIntosh, MD, Martin S Hirsch, MD, Anna R Thorner, MD, Middle East respiratory syndrome coronavirus, (vaadatud 27.06.2013) (inglise keeles)
14. ↑  "MERS virus claims three more lives in Saudi Arabia". AFP. 7. september 2013. Originaali arhiivikoopia seisuga 9. september 2013. Vaadatud 8. september 2013.
15. 1 2  Middle East Respiratory Syndrome Coronavirus (MERS-CoV), (vaadatud 19.06.2013) (inglise keeles)
16. ↑  Diana M Salazar, MD; Michael Stuart Bronze, MD jt, Middle East Respiratory Syndrome (MERS) Differential Diagnoses, (vaadatud 23.06.2013) (inglise keeles)
17. ↑  "MERS Frequently Asked Questions and Answers". Centers for Disease Control and Prevention (CDC). Vaadatud 26. juuli 2013.
18. ↑  Molecular Epidemiology and Evolution of Viral Pathogens, (vaadatud 19.06.2013) (inglise keeles)
19. ↑  Prof Dr Benoit Guery, PhD, Julien Poissy, MD, Loubna el Mansouf, MD jt, Clinical features and viral diagnosis of two cases of infection with Middle East Respiratory Syndrome coronavirus: a report of nosocomial transmission, 381. väljaanne, nr 9885, The Lancet, 29. juuni −5. juuli 2013, lk 2265–2272, (vaadatud 21.06.2015)
20. ↑  Saudi Araabias suri veel kaheksa inimest surmavasse viirusesse, BNS, 27. aprill 2014, (vaadatud 28.04.2014)
21. ↑  Ikwo K. Oboho, M.D. Sara M. Tomczyk jt, 2014 MERS-CoV Outbreak in Jeddah – A Link to Health Care Facilities, (vaadatud 23.06.2015)
22. ↑  Alimuddin Zumla, David S Hui, Stanley Perlman,  Middle East respiratory syndrome, 3. juuni 2015, lk 6, (vaadatud 23.06.2015)
23. ↑  Lõuna-Koreas suri MERSi kaks inimest, 2. juuni 2015, (vaadatud 3.06.2015)
24. ↑  Lähis-Itta ja Lõuna-Koreasse reisijaid ohustab raske haigus, 9. juuni 2015, (vaadatud 11.05.2015)
25. ↑  Meditsiiniametnikud: MERSi epideemiat ei tule, 13. juuni 2015, (vaadatud 15.06.2015)
26. ↑  Agence France-Presse, South Korea: Mers virus outbreak is over, 28. juuli 2015, (vaadatud 1.10.2015)
27. ↑  Lisa Schnirring, CIDRAP News, Thailand reports first MERS case; South Korea adds 3, 18. juuni 2015, (vaadatud 27.06.2015)
28. ↑  Deutscher stirbt an Mers-Folgen, 16.06.15, Die Welt, (vaadatud 17.06.2015)(*saksa keeles*)
29. ↑  Raske nakkushaigus jõudis Euroopasse, 17. juuni 2015, (vaadatud 17.06.2015)(*saksa keeles*)
30. ↑  Lisa Schnirring, CIDRAP News,Thailand reports first MERS case; South Korea adds 3, 18. juuni 2015, (vaadatud 27.06.2015)
31. ↑  Jasper Fuk-Woo Chan, Susanna Kar-Pui Lau, Patrick Chiu-Yat Woo,  The emerging novel Middle East respiratory syndrome coronavirus: The "knowns" and "unknowns", 23. juuli 2013, DOI: , (vaadatud 26.06.2015)
32. ↑  ‘Alī Muḩammad Zakī ‘Alī, Sander van Boheemen, M.Sc. Theo M. Bestebroer, B.Sc. Albert D.M.E. Osterhaus, D.V.M. Ph.D. ja Ron A.M. Fouchier, Ph.D. Isolation of a Novel Coronavirus from a Man with Pneumonia in Saudi Arabia, N Engl J Med 2012; 367:1814–1820, 8. november 2012, DOI: 10.1056/NEJMoa1211721, (vaadatud 24.06.2015)
33. ↑  Mohammed N. Al-Ahdal, Ahmed A. Al-Qahtani, Salvatore Rubino, Coronavirus respiratory illness in Saudi Arabia, J Infect Dev Ctries 2012; 6(10):692–694. (vaadatud 24.06.2015)
34. ↑  Ali M. AlBarrak, MD, Gwen M. Stephens, MD, MSc, Roger Hewson, PhD, Ziad A. Memish, MD. Recovery from severe novel coronavirus infection, www.smj.org.sa Saudi Med J 2012; 33. väljaanne (12), (vaadatud 24.06.2015)
35. ↑  NOVEL CORONAVIRUS – SAUDI ARABIA (15): NEW CASE, (vaadatud 24.06.2015)
36. ↑  NOVEL CORONAVIRUS – SAUDI ARABIA (17): 4TH CASE, REQUEST FOR INFORMATION, 21.11.2012, Archive Number: 20121121.1418018, *ProMED-mail*, (vaadatud 24.06.2015)
37. ↑  Gulfaraz Khan, A novel coronavirus capable of lethal human infections: an emerging picture, Department of Microbiology and Immunology, College of Medicine and Health Sciences (Tawam Hospital Campus), United Arab Emirates University, PO Box 17666, Al Ain, United Arab Emirates, Virology Journal 2013, doi:10.1186/1743-422X-10-66, 28. veebruar 2013, (vaadatud 24.06.2015)
38. ↑  ProMED-mail, Subject: PRO/AH/EDR> MERS-CoV (13): Saudi Arabia (RI), Archive Number:20160127.3970964, 27.01.2016, (vaadatud 28.01.2016)
39. ↑  Alimuddin Zumla, David S Hui, Stanley Perlman,  Middle East respiratory syndrome, 3. juuni 2015, lk 9, (vaadatud 23.06.2015)
40. ↑  Anti-MERS-COV Convalescent Plasma Therapy, Sponsor: King Abdullah International Medical Research Center, ClinicalTrials.gov Identifier: NCT02190799, (vaadatud 26.06.2015)
41. ↑  Zhou J, Chu H, Li C, Wong BH, Cheng ZS, Poon VK, Sun T, Lau CC, Wong KK, Chan JY, Chan JF, To KK, Chan KH, Zheng BJ, Yuen KY, Active replication of Middle East respiratory syndrome coronavirus and aberrant induction of inflammatory cytokines and chemokines in human macrophages: implications for pathogenesis. J Infect Dis. 1. mai 2014;209(9):1331–42. doi:10.1093/infdis/jit504, (vaadatud 21.06.2015) (inglise keeles)
42. ↑  Novavax produces vaccine for newly emerging Middle East virus, 7 juuni 2013, Sissekanne veebisaidil www.pharmaceutical-technology.com (vaadatud 19.06.2013) (inglise keeles)
43. ↑  Alimuddin Zumla, David S Hui, Stanley Perlman,  Middle East respiratory syndrome, 3. juuni 2015, lk 5, (vaadatud 23.06.2015)
44. ↑  Gulfaraz Khan,A novel coronavirus capable of lethal human infections: an emerging picture, Virology Journal 2013, 10:66 doi:10.1186/1743-422X-10-66, (vaadatud 12.09.2013) (inglise keeles)
45. ↑  CDC Centers for Disease Control and Prevention, (vaadatud 12.09.2013) (inglise keeles)]
46. ↑  Ali Moh Zaki, M.D. Ph.D. Sander van Boheemen, M.Sc. Theo M. Bestebroer, B.Sc. Albert D.M.E. Osterhaus, D.V.M. Ph.D. and Ron A.M. Fouchier, Ph.D. Isolation of a Novel Coronavirus from a Man with Pneumonia in Saudi Arabia, 8. november 2012, (vaadatud 22.06.2015)
47. ↑  Hisham Momattina, Khurram Mohammeda, Alimuddin Zumlab, Ziad A. Memishc, Jaffar A. Al-Tawfiqd, Therapeutic Options for Middle East Respiratory Syndrome Coronavirus (MERS-CoV) – possible lessons from a systematic review of SARS-CoV therapy, International Journal of Infectious Diseases, 17. väljaanne, nr 10, oktoober 2013, lk e792–e798, doi:10.1016/j.ijid.2013.07.002, (vaadatud 21.06.2015)

Välislingid
-----------

* Jaffar A. Al-Tawfiq, Abdullah Assiri, Ziad A. Memish, Middle East respiratory syndrome novel corona Epidemiology and outcome update, www.smj.org.sa Saudi Med J 2013; 34. väljaanne (10), (vaadatud 28.04.2014) (inglise keeles)
* Liisa Tagel, Saudi Araabia palverändureid hoiatati ohtliku viiruse eest, Postimees 13.07.2013, kell 16:26, (vaadatud 12.09.2013)
* *MERS virus claims two more lives in Saudi Arabia*, 7. september 2013 (vaadatud 12.09.2013) (inglise keeles)
* Y. M. Arabi, A. Harthi, J. Hussein jt, Severe neurologic syndrome associated with Middle East respiratory syndrome corona virus (MERS-CoV), Infection
* Adriaan H. de Wilde, V. Stalin Raj, Diede Oudshoorn jt, MERS-coronavirus replication induces severe in vitro cytopathology and is strongly inhibited by cyclosporin A or interferon-α treatment, J Gen Virol. 2013; 94(Pt 8): 1749–1760. doi: 10.1099/vir.0.052910-0, PMCID: PMC3749523
* V M Corman, I Eckerle, T Bleicker, A Zaki jt,  DETECTION OF A NOVEL HUMAN CORONAVIRUS BY REAL-TIME REVERSE-TRANSCRIPTION POLYMERASE CHAIN REACTION, Eurosurveillance, 17. väljaanne, nr 39, 27. september 2012,
* Qatari MERS patient dies; WHO offers case-control study guide Filed Under: MERS-CoV, 3. juuli 2013
* Qatar health authorities confirm two new cases of MERS (updated), LESLEY WALKER, 22. mai 2015
* Qatari patient, 73, dies of Mers
* Koroonaviiruse MERS-CoV poolt põhjustatud haigus levib väljapoole Lähis-Ida, 9.06.15
* ERR Lõuna-Koreas: MERS koroonaviirus on muutunud superlevivaks, 10.06.2015
* Lõuna-Koreas on ravimatusse MERS-i surnud juba 16 inimest, Õhtuleht.ee, 15. juuni 2015
* Kenneth McIntosh, MD, Martin S Hirsch, MD, Anna R Thorner, MD, Middle East respiratory syndrome coronavirus, UpToDate